ભારતમાં હવે અનેક ઍનિમેશન ફિલ્મો બનવા માંડી છે, પણ એ તમામ ફિલ્મમાં ‘મહાભારત’ સૌથી મોંઘી ઍનિમેશન ફિલ્મ છે. ‘મહાભારત’નું ઍનિમેશન-વર્ઝન બનાવવાનો નિર્ણય લીધા પછી આ ફિલ્મની પ્રોસેસમાં સાત વર્ષ લાગ્યાં છે. મજાની વાત એ છે કે ‘મહાભારત’નાં પાત્રોને બૉલીવુડના જે સુપરસ્ટારોએ વૉઇસ આપ્યો છે એ સુપરસ્ટારો જેવાં કૅરૅક્ટર એ પાત્રોનાં બનાવવામાં આવ્યાં છે. જેમ કે ભીષ્મને અમિતાભ બચ્ચને વૉઇસઓવર આપ્યો છે એટલે સ્ક્રીન પર દેખાતા ભીષ્મનો લુક ડિટ્ટો બિગ બી જેવો બનાવવામાં આવ્યો છે, તો કર્ણ અનિલ કપૂર જેવો દેખાય છે અને બીજાં કૅરૅક્ટરોનું પણ એવું જ છે. સાત વર્ષો તૈયાર થયેલી આ ઍનિમેશન ફિલ્મની પ્રિન્ટના ડૅમેજ સામે રક્ષણ મેળવવાના હેતુથી એનું ૫૦ કરોડ રૂપિયાનું ઇન્શ્યૉરન્સ લેવામાં આવ્યું છે, જે ઇન્ડિયાની કોઈ પણ ફિલ્મના આ પ્રકારના ઇન્શ્યૉરન્સમાં સૌથી વધુ છે. આ અગાઉ કરણ જોહરે ફિલ્મ ‘માય નેમ ઇઝ ખાન’ માટે ૪૬ કરોડ રૂપિયાનું ઇન્શ્યૉરન્સ લીધું હતું.